Kurzus kódja: FLN-204.01	
Kurzus megnevezése: Hellenisztikus filozófusok a lélekről	
Kurzus megnevezése angolul: Hellenistic philosophers about the soul	
Kurzus helye és ideje: MUK 4/i 221, H,13:30-15:00
KURZUS ELSŐ FOGLALKOZÁSÁNAK IDŐPONTJA:	
Kurzus előadója: Németh Attila	
Kurzus előadójának fogadóórája (hely és idő):	

Kurzus előfeltétele(i): –	
A jegyszerzés módja(i): Az órán való aktív részvétel, egy min. 5, max. 10 oldalas szemináriumi dolgozat.	
Követelmények:	

Kurzus leírása, tematikája: Kik azok a hellenisztikus filozófusok? Számukat tekintve sokan voltak, és a standard módon a Nagy Sándor halálától (i. e. 323) a római köztársaság bukásáig (i. e. 31) tartó, hellenisztikus korszaknak nevezett közel három évszázad elején Athénban kialakult iskolák vagy közösségek gondolkodóit és követőiket soroljuk közéjük. Epikurosz i. e. 307/6 körül vásárolt egy kertet magának és barátainak Athénban, hogy ott taníthasson, az ekkor Polemón által vezetett Akadémia közvetlen szomszédsága és a Tarka Oszlopcsarnok (sztoa poikilé) között. Ez utóbbi helyen sétálgatott és elegyedett filozófiai beszélgetésekbe kitioni Zénón, akinek tanításait és követőinek filozófiai rendszerét aztán ezen csarnokról nevezték el Sztoicizmusnak. Phürrónt ez időtájt ütötte el majdnem egy szekér, mert kétségbe vonta érzékeléseinek megbízhatóságát és ezért az ítéletek felfüggesztése mellett döntött, de szerencsére tanítványai vigyáztak rá. Az Arisztotelész alapította Lükeiónt a borairól is híres Leszbosz szigetéről származó Theophrasztosz vezeti ekkor, miközben Alexandriában a holtak boncolását tiltó görög tabut, a Ptolemaioszok védelme alatt, börtöntöltelékek élveboncolásával döngetik ambiciózus orvosok. Színes és intellektuálisan pezsgő világ volt akkoriban a Nagy Sándor halálát követően darabjaira hulló birodalom, elsősorban ezen egymással gyakran versengő és polemizáló filozófusoknak és az évszázadok során a tanokat hűen őrző Epikureusoknak, a rendszerező Sztoikusoknak vagy éppen a Szkeptikusoknak köszönhetően.
Mi a lélek? Epikurosz szerint specifikus atomokból felépülő fizikai entitás, ami halálunkkor darabjaira esvén megsemmisül, aminek pozitív következménye, hogy a halál számunkra semmi, mivel az, ami a darabjaira esik szét nem képes többé érzékelni, és ami nem képes érzékelni, az számunkra semmi. A Sztoikusok szerint a testet megfelelő mértékben átható, egy bizonyos fajta feszültséggel rendelkező pneuma (levegő). A Szkeptikusok ebben a kérdésben sem foglaltak állást.
Miről fog szólni a szeminárium? A Szkeptikusok lélekre vonatkozó tanait lényegében már a sillabuszban sikerült kimerítenünk, azonban Epikurosz és a Sztoikusok gondolatai korántsem evidensek. A szeminárium során azokat az érveket fogjuk áttekinteni, amelyeket az Epikureusok és a Sztoikusok a lélek ontológiai és metafizikai státusza mellett felhoztak, és megismerkedünk az érzékelés és gondolkodás, a cselekvés, valamint az emóciókra vonatkozó elméleteiket.
Miért hasznos ezen szeminárium elvégzése? 1) A Filozófiatörténet II vizsgaanyag releváns részének maximális feldolgozására törekszem a hallgatóság sikeres vizsgázásának érdekében. 2) Az elmefilozófia egy roppant izgalmas és fontos fejezetéről szól.	

Kurzushoz tartozó kötelező irodalom: a kurzus során kerül egyeztetésre	
Kurzushoz tartozó ajánlott irodalom: a kurzus során kerül egyeztetésre